У адкрытым акцыянерным таварыстве “Хацілы-агра” ўборку зерневых пачалі ў нядзелю, 24 ліпеня. Разам з іншымі вывеў у поле камбайн “КЗС-10” і мінулагодні прызёр абласнога спаборніцтва, удзельнік “Дажынак” у Талачыне Мікалай Чашун. Але здарылася непрадбачанае: падчас намалоту другога бункера зерня ва ўборачнай машыне адламалася задняе кола. Вядома, такі пачатак работы сапсаваў настрой аднаму з самых вопытных камбайнераў гаспадаркі і яго памочніку, будучаму навучэнцу Пастаўскага дзяржаўнага каледжа Антону Міхневічу. Але разгубленасць і збянтэжанасць прайшлі хутка. Дзякуючы аператыўным дзеянням кіраўніцтва і работнікаў рамонтнай службы, паломка была ліквідавана прама ў полі, і да канца дня экіпаж паспеў намалаціць яшчэ адзін бункер зерня.